ДэркIэ гур хэзыгъахъуэщ
УФ-м и щIыналъэ зэмылIэужьыгъуэхэм мэкъумэш IэнатIэм ерыскъыхэкIыу къыщыщагъэкIым цIыхухэм я деж хуэфащэ щIэупщIэ щаIэнымкIэ кърахьэжьа Iуэхугъуэм адэкIи къыпащэ.
Ди къэралым и хадэхэкIгъэкIхэмрэ Iэщыхъуэхэмрэ я лэжьыгъэр ядэIыгъынымкIэ Урысей мэкъумэш банкыр зи дэIэпыкъуэгъуу ирагъэкIуэкI хьэрхуэрагъ Iуэхугъуэм къыщыхэжаныкIа щIалэхэм яхэхуащ Къэбэрдей-Балъкъэрым щыщ «мэкъумэш блогер» Теунэ Мурат.
ШхыныгъуэщIэхэм удрагъэхьэхыу, УФ-м и телеканал нэхъыщхьэхэм къыщат нэтынхэм языр Iэзащэу езыгъэкIуэкI Высоцкая Юлиерэ ресторатор цIэрыIуэ Новиков Аркадийрэ я IуэхущIафэ дахэхэр даIыгъ къэралым и щIыналъэ зэмылIэужьыгъуэхэм къыщыщIидз зыплъыхьакIуэхэми, унэтIыныгъэщIэхэм жыджэру къапэджэж блогерхэми, лэжьыгъэм еувалIэ фермерхэми, къыхаха IэнатIэм хуэIэижь артистхэми, тхакIуэхэми, спортсменхэми, нэгъуэщIхэми.
Къыхэгъэщыпхъэщ, ахэр псори зэзышэлIэж Iуэхугъуэу Урысей Федерацэм и мэкъумэшыщIэхэмрэ Iэщыхъуэхэмрэ я IэдакъэщIэкIхэм фIагъ лъагэ зэраIэр ди къэралым исхэм я мызакъуэу, нэгъуэщI хэгъэгухэм щыпсэухэми къегъэщIэныр арауэ зэрыщытри.
Куэдым къызэралъытэмкIэ, Новиков Аркадийщ и жэрдэмщIакIуэр УФ-м и фермерхэм, рестораторхэм, фудблогерхэм я лэжьыгъэр зыхуэдэм цIыхухэр щыгъуазэ щIыным хуэгъэзауэ Интернетри къагъэсэбэпын зэрыщIадзам. А щIалэращ къыхэзылъхьар а щIыкIэм тету къызэрагъэпэща гуп щхьэхуэхэр щIыпIэ гуэрым деж щызэхуашэсу, зэрызэгурыIуа теплъэгъуэхэр щрагъэкIуэкIын хуейуэ. «Флешмоб» зыфIаща а IэмалыщIэм хуэIэзэхэм «амбассадор» цIэр трагъэIукIащи, абыхэм я бжыгъэр ди къэралым 250-м щынэблэгъащ.
Апхуэдэ щIыкIэм тету жылагъуэ утыку ихьэхэр топсэлъыхь щхьэж зыщыщ щIыналъэм мэкъумэшыщIэхэм я лэжьыгъэм щIэгъэкъуэн зэращыхуэхъу щIыкIэм ехьэлIауэ къыщызэрагъэпэщхэми. А Iуэхугъуэхэм ятеухуауэ хэгъэгу зэмылIэужьыгъуэхэм къыщыдагъэкIащ кинофильм кIэщI цIыкIуу (ролик) 70-м щIигъу. Ди гуапэ зэрыхъущи, а Iуэхум нэхъри зегъэужьыным- кIэ зэфIэкI къэзыгъэлъэгъуахэм яхэхуащ ди республикэми, адрей хэгъэгухэми зи цIэр фIыкIэ щыIуа, агроблогер, мэкъумэшыщIэ Теунэ Мурат.
«IэнатIэу сызыпэрытым арэзы сыкъещI, и къызэгъэпэщыкIэм срогушхуэ. Фермерхэм ди лэжьыгъэр мытыншми, къызолъытэ сэ абы сыкъыхуигъэщIауэ. СигукIи, си псэкIи сыхуейщ ди щIымэракIуэм, мыIэрысэм, нащэм, помидорым я IэфIагъыр дыдейхэми нэгъуэщI щIыналъэхэм щыпсэухэми зыхезгъэщIэну. Апхуэдэ дыдэуи къызолъытэ фермерхэм ди лэжьыгъэм и мыхьэнэр нэхъри къэIэтынымкIэ, унэтIыныгъэщIэхэр къыхуэлъыхъуэнымкIэ Урысей мэкъумэш банкым хэлъхьэныгъэфIу хуищIхэми пщIэ лей яхуэщIыпхъэу», — къыхигъэщащ Теунэм.
«НэгъуэщI къэралхэм къраш ерыскъыхэкIхэм я пIэ ди деж къыщыщIагъэкIхэр игъэувэнымкIэ иужьрей зэманым УФ-м щрагъэкIуэкI Iуэхугъуэхэм, зэрынэрылъагъущи, заубгъу зэпытщ. ДэркIэ гур хэзыгъахъуэщ, къызэднэкIа илъэсипщIым къриубыдэу ди къэралым и мэкъумэш IэнатIэм лъэкIыныгъэщIэхэр зэригъуэтари, щIым къытрахым и фIагъым хагъахъуэ зэпыту къызэрекIуэкIри, къезыхьэлIэжхэр хадэхэкIым, пхъэщхьэмыщхьэм хъеру къыпахым арэзы къызэрищIри. Шэч хэмылъу, арагъэнущ амбассадорхэм я жэрдэмыщIэм пщIэ лей хуэщIыпхъэу къыщIэтлъытэри», — жиIащ Урысей мэкъумэш банкым и Къэбэрдей-Балъкъэр щIыналъэ къудамэм и унафэщI Сокъур Алим.
КЪУМАХУЭ Аслъэн.
